Tjón Landsnets vegna veðurofsans hleypur á þrjú til fjögur hundruð milljónum króna . Fimm heimili eru án rafmagns í dreifikerfi Rariks og verða það væntanlega til morguns en allir aðrir sem urðu fyrir rafmagnsleysi eru komnir með rafmagn . Samkvæmt upplýsingum frá Rarik eru þar ekki talin hús sem hafa verið rýmd og sumarbústaðir . 360 heimili og fyrirtæki á Norðurlandi voru enn án rafmagns í byrjun dags vegna þeirra skemmda sem urðu á flutnings - og dreifikerfi raforku í veðurofsanum í vikunni . Fyrir tilstuðlan viðgerða og varaafls var sá fjöldi kominn niður í fimm heimili nú fyrir fréttir búist að svo verði til morguns . Hjá Landsneti hafa viðgerðir á byggðalínunni svokölluðu staðið yfir síðustu daga og verkið gengið þokkalega vel . „ Í gær gátum við tengt Breiðadalslínu á Vestfjörðum við kerfið . Sem þýddi að þá var hægt að taka Vestfirði af varaafli . Í gær vorum við líka með fjörutíu manns í vinnu við Dalvíkurlínu sem var línan sem fór verst út í þessu veðri . Við notuðum daginn við að hreinsa ísingu af línunum og taka brakið af brotnu staurunum og byrjuðum í dag að reisa nýja staura , “ segir Steinunn Þorsteinsdóttir , upplýsingafulltrúi Landsnets . Varðskipið Þór hefur séð Dalvíkurbyggð fyrir varafli . Búist er við að skipið verði þar í nokkra daga í viðbót því viðgerðir á Dalvíkurlínu munu taka nokkra daga . „ Við erum að vonast til að línan verði komin í rekstur á miðvikudag í næstu viku . “ Flogið var yfir Kópaskerslínu , Húsavíkurlínu og Laxárlínu í dag til að meta tjónið og verður farið í þær eftir Dalvíkurlínuna . „ En það eru góðar fréttir af Kópaskerslínu . Við gátum tengt hluta af henni við kerfið í dag . Við það losna þrjár varaaflsvélar sem er hægt að nota einhversstaðar annarsstaðar þar sem þörf er á . “ Er Landsnet farið að áætla tjónið af þessum ofsa ? „ Það er ljóst að þetta er mikið tjón og við reiknum með að þetta hlaupi á 3 – 400 milljónum þegar uppi er staðið . “ Atburðir vikunnar sýna að styrkja þurfi kerfið . „ Við höfum talað lengi fyrir því hjá Landsneti . Við erum með Byggðalínu sem er að verða hálfrar aldar gömul . Það er ljóst að það þarf að fara í styrkingar og gera það eins fljótt og mögulegt er . “